ครม. อนุมัติกฎกระทรวงการอนุญาตผลิตสุรา ฉบับที่ 2 ซึ่งเป็นการแก้ไขกฎกระทรวงเมื่อปี 2560 ยืนยันไม่ใช่การแก้เกมทางการเมือง
นายวิษณุ เครืองาม รองนายกรัฐมนตรี เปิดเผยว่า ที่ประชุมคณะรัฐมนตรี พิจารณาร่างพระราชบัญญัติภาษีสรรพสามิต โดยยอมรับว่า เป็นกฎหมายเก่า ที่ออกเมื่อปี 2560 ต่อมามีการร้องเรียน ว่ากฎหมายดังกล่าวเข้มงวดเกินไปมีข้อจำกัดมาก จึงเห็นว่าควรผ่อนปรนลงมา โดยการออกกฎหมายฉบับใหม่ และพรรคก้าวไกลได้เสนอต่อสภาฯ ขณะที่รัฐบาลก็รับมาพิจารณาและสภาผู้แทนราษฎร รับหลักการ แต่พบว่า กฎหมายปี 2560 เข้มงวด แต่ร่างกฎหมายของพรรคฝ่ายค้านหย่อนมากเกินไป ซึ่งจะเป็นอันตรายต่อผู้บริโภค ผู้ผลิต และกระทบกับภาษีประเทศ จึงมีแนวคิดจะทำอย่างไรให้พอดี และเห็นว่า การออกกฎกระทรวงสามารถทำได้ อะไรที่เคยบังคับก็หย่อนลงได้ จนที่สุดกรมสรรพสามิตจึงจัดทำร่างขึ้นมาฉบับหนึ่ง คณะรัฐมนตรีได้พิจารณาแล้ว และส่งให้กฤษฎีกาไปดูเพื่อให้เกิดความรัดกุม จึงออกเป็นกฎกระทรวง ฉบับที่ 2 และวันนี้ที่ประชุมคณะรัฐมนตรี ได้อนุมัติกฎกระทรวงฉบับนี้ ย้ำเรื่องนี้ไม่ได้เป็นการชิงไหวชิงพริบในสภาฯ แต่ต้องการให้เกิดการผ่อนปรนอำนาจในการผลิตสุรา สุราอะไรไม่ได้มีเพื่อการค้าให้สามารถทำได้ โดยเฉพาะสุราพื้นบ้าน เพื่อเป็นการรักษาภูมิปัญญาพื้นบ้าน อีกทั้งไม่ทำให้รายได้รัฐบาลลดลงและเพื่อให้ผู้ประสงค์ที่จะผลิตสุราขึ้นมาสามารถทำได้ โดยที่ไม่ต้องขออนุญาตจนเกิดความวุ่นวาย เป็นภาระกับประชาชนและจะมีผลบังคับใช้หลังจากมีประกาศในราชกิจจานุเบกษา ซึ่งกฎหมายที่พรรคฝ่ายค้านเสนอ หากไม่ผ่านก็ไม่เป็นไร เพราะเนื้อหาของกฎกระทรวงคล้ายกับกฎหมายของพรรคก้าวไกล และหย่อนความเข้มลงมาจากปี 2560 ยืนยัน ไม่ได้แก้เกมการเมืองพรรคฝ่ายค้าน เพราะกรมสรรพสามิต เดินหน้าดำเนินการมาตั้งแต่ 6 เดือนที่แล้ว พร้อมย้ำว่า หากมองมุมการเมืองก็ถือเป็นการชิงไหวชิงพริบกันทุกเรื่อง แต่หากมองถึงความจำเป็นของเหตุการณ์ก็ต้องปล่อยไป